ભારતમાં મચ્છરજન્ય બીમારી સતત વધી રહી છે અને તેના કારણે મેલેરિયા પણ માથું ઊંચકી રહ્યો છે અને હવે તો ડેન્ગ્યુ અને ચિકનગુનિયા જેવી બીમારી પણ વધી રહી છે. આટલું ઓછું હોય તેમ હવે ઝીકા વાઈરસ પણ દેખાવા લાગ્યો છે અને આવી કેટલીક બીમારીઓ જીવલેણ સાબિત થઈ રહી છે. બીજી તરફ વિશ્વ મેલેરિયાના અહેવાલમાં જણાવાયા અનુસાર મેલેરિયા બાબતે ભારતની ભાગદારી છ ટકા છે. ૨૦૧૬માં દેશમાં મેલેરિયાના લગભગ ૧૦.૬૦ લાખ કેસ બહાર આવ્યા હતા. તેથી દેશના આરોગ્ય મંત્રાલયે ૨૦૩૦ સુધીમાં દેશને મેલેરિયામુક્ત બનાવવા સંકલ્પ લીધો છે ત્યારે ટાટા ઈન્સ્ટિટ્યૂટ ઓફ જિનેટિક્સે શરૂ કરેલા આ પ્રોજેક્ટમાં થનારા અભ્યાસ પરથી મેલેરિયા ફેલાવતા મચ્છરોના ડીએનએ બદલાઈ જશે તેવી આશા વ્યક્ત થઈ રહી છે.